SIGISMUND TODUȚĂ ÎN UMBRA MITURILOR 


Acad. Prof. univ. Dr. CORNEL ȚĂRANU 
Academia de Muzică „Gheorghe Dima” 


Sigismund Toduţă In The Shadow Of Myths 
Abstract 


If we were to analyze the guiding lines of a culture, we easily observe the syncretic nature of 
certain endeavours that have generated masterpieces through the symbiosis between great literary 
works and their musical counterpart. 

It was S. Toduţă who got to finish and add value to the unfinished projects og G. Enescu. The 
„Mioriţa” oratorio emerges naturally, starting with Alecsandri's lyrics and evolving in a cultural 
climate where the Cluj composer lived along with Blaga's pastoral realm, in an academic milieu where 
D. D. Roşca, Liviu Rusu, loan Muşleam the ethnomusicologist and Nicolae Mărgineanu, the 
psychologist — were active at the time. 

Concerned with the idea of sacrifice, this homo religiosus, in the words of Mircea Eliade, has 
build musical monuments for the sacrifice of the shepherd from „Mioriţa”, of Mira from „Meşterul 
Manole” or for that of Horea — all strongly charged with a deep religious feeling and all consonant with 
the noblest and most elated in our people”s spirituality. 

Dacă analizăm liniile directoare ale unei culturi, observăm cu uşurinţă 
sincretismul unor preocupări care au generat capodopere, prin simbioza între opere 
literare şi corespondentul lor muzical. 

În cazul culturii române, această preocupare începe a miji de pe la sfârşitul 
secolului al XIX-lea, unde tânărul George Enescu, autor deja a Poemei Române şi al 
Rapsodiilor, e sfătuit de Regina Carmen Sylva să se aplece asupra unui „sujet 
românesc” (vorba lui Caudella), cum ar fi, de pildă, Mioriţa. 

Este adevărat, însă, că reproşul lui Caudella era nemeritat: „sujetul românesc” 
pe care nu-l regăsea în Oedipe (deşi în muzică erau suficiente elemente 
„protoistorice” autohtone) apărea, dominant, în doar schiţatul oratoriu Strigoii, după 
Eminescu, etapă tranzitorie spre Oedipe şi , mai ales, în Simfonia a V-a, al cărei final 
aureola lucrarea tot cu un poem eminescian, Mai am un singur dor (într-o altă 
variantă). Dacă întâlnirea cu Eminescu n-a fost să fie, decât „in statu nascendi”, nici 
proiectul de a scrie o operă având ca subiect Meşterul Manole nu avea cum să 
depăşească, în lipsa unui libret convingător, unele schiţe incipiente. 

I-a fost dat lui Sigismund Toduţă să pună în valoare neterminatele proiecte 
enesciene. Oratoriul Miorița se naşte firesc, pornind de la textul lui Alecsandri într- 
un climat cultural în care compozitorul clujean trăia alături de spațiul mioritic al lui 
Blaga, în mediul universitar în care alături de Blaga se exprima plenar un D. D. 
Roşca, Liviu Rusu, etnomuzicologul loan Muşlea sau psihologul Mărgineanu. 
Aproape toţi aceştia au fost „scartați” — cum spunea Maestrul nostru — în siniştrii ani 
"50, ba chiar întemnițați. Nu voi evoca decât fugitiv această perioadă, în care Blaga 
era marginalizat, apropiații săi arestați, iar Toduţă, cumnatul episcopului martir loan 
Suciu, ţinta unor atacuri repetate, care „reverberau” şi asupra discipolilor săi. 

În acest context, Toduţă s-a apropiat de Blaga, prin gesturi muzicale 
semnificative, cum ar fi cele două lieduri scrise pentru aniversarea poetului (create 

în 1957). La pensiunea Anei Bolchiş, i s-a prezentat în 9 mai înregistrarea făcută de 
Ion Piso pe un magnetofon sovietic ce cântărea greu, ca peste un an să repetăm 
gestul, de astă dată cu liedurile mele Cetini negre, pentru care am fost sever 
admonestat de „organele” ideologice comuniste. Toduţă realizase deja, în 1946, o 
primă versiune a Meşterului Manole după piesa lui Lucian Blaga, libretul fiind 
alcătuit de Ana Voileanu Nicoară. În prezent, se păstrează doar extrasul de pian al 
primului act, deşi îmi amintesc că l-am răsfoit şi pe al doilea. 

Devenirea stilistică de la prima versiune, la a doua, datând din anii '80, este 
demult în vizorul analitic al muzicologilor noştri, dar ceea ce mi se pare important 
este rolul crucial pe care l-a avut Lucian Blaga pentru creația lui S. Toduţă. 

Se poate vorbi de o „afinitate electivă” între Lucian Blaga şi Sigismund 
Toduţă. Despre ea stau mărturie admirabilele cicluri de lieduri apărute cu 
generozitate în ultimii ani, poemele corale „La curțile dorului”, dar şi pagini din 
muzica sa simfonică sau de cameră impregnate de acel lirism nobil, doinit, rostit 
deseori în „sotto voce”, aşa cum însuşi poetul își spunea (nu recita!) versurile. 

Compozitorul mărturiseşte: „Am căzut în cercul magic al poetului de la 
Lancrăm. Asemenea zidarilor din drama Meșterul Manole, fascinaţi de „chipul mic 
al lăcaşului”, am rostit şi eu cuvintele, împreună cu ei: „Meştere, venim!”. Dar, spre 
deosebire de zidarii adunaţi să clădească „din pământ şi din apă, din lumină şi din 
vânt”, eu stau în cercul magic blagian zidind nu de şapte ani, ci de şase ori şapte ani, 
încercând să înţeleg sensul slovelor, rostul gândurilor, adâncimea simbolului, şi 
farmecul metaforei. lar din simbolul patimii altoite-n suflet, din patima clădirii pe 
care o cântă cu inegalabilă măiestrie în drama Meşterul Manole, mi-am pus şi eu 
întrebarea împreună cu poetul: „Pentru ce vină neştiută am fost pedepsit cu dorul de 
a zămisli frumuseţe?, poposind lângă acest subiect fără seamăn o jumătate de veac.” 

Meşterul Manole este o operă-oratoriu îndelung gândită şi şlefuită cu acea 
dragoste, migală şi răbdare cu care un Brâncuşi îşi șlefuia păsările măiestre. Putem 
constata că şi opera muzicală a întâmpinat rezistenţe, trebuind să fie re-zidită, 
re-gândită, re-trudită! Ea a avut un destin paralel cu legenda. 

Ancorat în Manole, ba, am zice, cu îndreptăţire, încătuşat în Manole, 
Sigismund Toduţă optează pentru personajul-cheie al filozofiei noastre populare, 
„pus în pagină” cu o genială sublimare de Blaga. Această viziune filozofică, în egală 
măsură profundă şi definitorie spiritualităţii noastre, este şi opera marelui poet care 
este Blaga. 

Meşterul Manole este „definiția unui popor”, o viziune arhetipală mitică pe 
care Lucian Blaga o construieşte într-o formă teatrală netrădătoare, mult apropiată 
de ethosul baladei populare. Eugen Todoran constată în lucrarea sa Dramaturgia lui 
Lucian Blaga râvna poetului pentru „monumentalizarea culturii folclorice, minore, 
în valorile artistice ale unei culturi majore... arătând că el s-a dorit anonim în creația 
sa, asemenea zidarilor din legenda folclorică. În această imagine îl va aminti 
posteritatea într-un epilog al dramei Meşterul Manole: „Când nu vom mai fi, apa şi 
adâncul pădurilor vor mai vui aici, amintindu-ne fără să ne numească, surd şi 
cumplit din veac în veac”. 

Frumusețea limbii cheamă frumusețea muzicii. Ea are un înalt grad de 
specificitate, variantele române ale legendei, mult circulate în Peninsula Balcanică 
fiind îndelung şi profund analizate de Mircea Eliade. Transpunerea dramatică alege 
formula unui teatru de idei, de fapt, în primul rând, un mare text literar şi filozofic. 

Mare maestru al timpului mitic românesc, Sigismund Toduţă este în mod 
firesc autorul Mioriței, al Meşterului Manole şi al unui personaj intrat şi el în mit, 
Horea. Textul blagian e fidel sonorităţii folclorice, vorbit într-o românească pe care 
orice țăran din Lancrăm sau de oriunde ar fi înţeles-o. Joncțiunea între capodopera 
folclorică şi capodopera literară cultă o realizează Lucian Blaga prin splendida sa 
Antologie a poeziei populare, gest de extremă modestie a poetului, altminteri plin de 
un orgoliu luciferic. Această sete de îmbinare cu cultura anonimă a poporului, cu 
arta niciodată semnată a iconarilor pe sticlă, o preia şi Sigismund Toduţă 
transpunând în muzică 70 Miniaturi din Antologie a poeziei populare a lui Lucian 
Blaga. Granița, stilistic vorbind, între rostirea populară şi cea cultă este adeseori 
imposibil de decelat, ele închegându-se într-un tot unitar, de un farmec firesc şi 
simplu. 

Reprezentând „un moment de graţie în istoria spirituală a unui popor” (aşa 
cum constată Ana Blandiana în excelentul program de sală al Filarmonicii clujene) 
Meşterul Manole este, credem, opera definitorie a unui creator de frumos atât de 
impregnat de frumuseţea versului şi a lumii de sunete transilvănene, încât, suntem 
siguri, tocmai prin trăsăturile sale atât de românești, dobândeşte şi comunică acele 
valenţe universale care conferă muzicii noastre un loc de invidiat în „harmonia 
mundi”. 

În câteva studii precedente, procedasem la o analiză amănunţită a celor două 
lucrări. Ar mai fi de subliniat însă felul magistral în care autorul muzicii a ştiut să 
îngemăneze elementele arhetipale ale folclorului nostru cu marile construcţii 
polifonice renascentiste sau baroce. 

Deja în Miorița putem constata o „baie de modalism”, polifonia se însoţeşte 
cu heterofonia, modurile „albe” cu cele cromatice, construcţii variaționale pe fond 
ostinato, o amplă Passacaglie, o fugă orchestrală sau simetriile de oglindă ale 
corului. Aulosul străvechi, multimilenar, însoţeşte intonații de bocet, de colind sau 
de cântec de leagăn. Monodia, bi- şi tricordia, ce se vor acumula în construcții 
impresionante, cum e coralul părţii a VII-a, Jar tu de omor. Sonoritatea orchestrei 
este şi ea foarte caracteristică în evocarea unui „sound” folcloric, iar echilibrul solişti 
— cor — orchestră e impecabil realizat. 

Edificiul construit în forma unei bolte, al Meşterului trebuie privit din mai 
multe unghiuri şi fațete, spre a avea despre el o imagine nu completă, dar măcar 
cuprinzătoare. 

Prima privire trebuie, fireşte, s-o aruncăm începutului. A doua — sfârșitului. 

Observăm, aşa cum e şi firesc, un sunet-pivot, un „grund” al temeliei, un 
„Ur-sunet”, amintind sunetul fundamentală (mi bemol) al cosmogoniei wagneriene 
începută cu Aurul Rinului. 

Acest sunet-grund este Mi, o lungă pedală care va începe şi va termina 
introducerea orchestrală. De asemenea, coralul-efigie din final (Doamne, ce 
strălucire aici şi ce pustietate în noi) este construit tot pe un „grund” (aici mai puțin 
vizibil) de Mi. 

Revenind la introducerea orchestrală, destul de succintă, trebuie să observăm 
prezenţa unor motive „in statu nascendi”. Ele îşi vor dobândi un statut de mult mai 
mare importanţă şi amploare mai târziu — ca nişte pietre de temelie ale construcției: 


E 

Există în toată lucrarea o nostalgie, dacă nu şi un primat al monodiei, atât de 
specifică gândirii folclorice româneşti. 

Deja în prima scenă (Manole-Bohumil) se străvede următoarea tehnică de 
compoziţie, intens utilizată şi mai târziu: 

- expunere monodică folosind cel mai adesea registrul grav; în 
cazul de față e vorba de utilizarea unor scări modale cromatice folosite 
liber, nu în corsetul vreunui sistem; 

- transformarea monodiei orchestrale în pedală-ison şi preluarea ei 
liberă de către voce (Manole: „Ajută-mă, cuvioase, altfel!”); 

- intrarea în heterofonie a vocii şi instrumentelor şi revenirea la 
nucleul inițial (pag. 5 din extrasul de pian sau pag. 40). 


AS OO MEI P PCI ie. 


Eee sp ri PFA iei 
3 
Alt- fel! Alt - fel! 


A-ju-tă-mă— cu-vi-oa-se 
Aai oi I p ioi DIY e] 
Pf a e 
o MO M i i N E E E 


Manole 


Orch. 


O altă tehnică folosită (evident, nu le putem nici măcar enumera pe toate) este 
aceea a unei construcţii pe basso-ostinato (un nucleu de 6 sunete la cifra 3 din 
partitură). Peste acest nucleu care, departe de a fi „încremenit” are scurte devieri de 
a desenul de bază se vor suprapune elemente cu caracter de coral, elemente de 
heterofonie vocală calchiate pe „murdărirea” desenului ostinat şi — nu în ultimul 
rând — ambiguitatea modală, gradațiile de la simplu la complex, folosirea unor 
moduri cu trepte variabile (de tip cromatism întors) sau chiar scări modale 
non-octaviante. 

În toată această lungă scenă, punctată deseori de întreruperi, mai mult ale 
vocilor, de reprize interioare sau finale ale basului ostinat, uneori suprapus cu un 
„alter ego” în oglindă, există un permanent şi subtil balans între recitativul melodic, 
cantilena amintind cântarea de strană, unde e greu de delimitat prezenţa elementului 
bizantin sau folcloric, ce se reîntoarce deseori înspre oligocordiile sau tricordiile 
arhaice, primare. 

Evident, prezența elementului bizantin este vizibilă nu doar în momentul 
coral în limba greacă (intonat de corul de fete) ci, mai ales, în numeroasele recitative 
ale lui Manole ce au un „iz” ce aminteşte cântarea de strană. Varietatea scriiturii 
modale se mulează pe profilul personajelor — oscilând şi aici între „modurile albe” şi 
cele cromatice, cu elemente de „cromatism întors”. 

Apariţia unor elemente expresioniste dau naştere la momentele de 
Sprechgesang ale lui Găman, la vaietele corului, la mixturi, texturi, exclamaţii, 
sunete onomatopeice. 

Polifoniile şi heterofoniile sunt mai puţin de tip mitteleuropa, scriitura fugată 
a corului meşterilor e liberă, cumva imperceptibilă la fugă. Elementele de 
construcție de tip „celulă generatoare”, atât de prezente în oratoriul dedicat lui Horea 
(şi acesta făcând apel la versuri populare) dau naştere la edificii de tip basso-ostinato 
(pe patru sunete) sau variaționale — pedala figurată, ostinato-ul ritmic sunt procedee 
predilecte ale compozitorului. Oratoriul are un remarcabil suflu simfonic, în care 
autorul preferă o desfăşurare muzicală cursivă, spre deosebire de Miorița şi de 
Horea construite pe „succesiuni şi forme autonome”, cum observă H. P. Türk. 

Focalizarea efortului creator al autorului pentru o rescriere total diferită a 
Meşterului Manole în anii deplinei maturităţi, prin decantarea celor mai adecvate 
elemente stilistice şi constructive vorbeşte elocvent despre „obsesia Manole” care l-a 
urmărit ani şi ani. 

Putem considera, aşadar, întâlnirea Blaga-Toduţă una din cele mai fericite 
pentru cultura românească, ce i-a zidit acesteia un monument peren. 

Preocupat de ideea jertfei, acest „homo religiosus” cum spune Mircea Eliade, 
a durat monumente muzicale pentru jertfa ciobanului, din Miorița, a Mirei din 
Meşterul Manole sau a lui Horea — impregnate de un adânc spirit religios, toate 
aceste capodopere consună cu ceea ce e mai nobil şi înălțător în spiritualitatea 
neamului nostru. 

Nu pot încheia decât să reamintesc rândurile pe care le-am scris în 1991, la 
trecerea în eternitate a mentorului nostru: 

„Maestrul Toduţă este acel senior, acel prinţ cu nume medieval, Sigismund, 
care a ştiut să se legene în sunete primordiale..., arhaice de aulos ale unui trecut 
muzical legendar, distilând din aceste seve foarte înalte urzeala capodoperelor pe 
care le ştim şi pe care le vom păstra cu mare grijă.” 


! Cornel Țăranu, In memoriam Sigismund Toduţă, în Revista „Tribuna”, Cluj-Napoca, 18-24 iulie 1991. 

